Villermus Dei gratia Autiss. episcopus omnibus presentes litteras inspecturis, salutem in Domino. Noverint universi presentes pariter et futuri, quod cum dilecti filii nostri canonici Varziacenses habeant et habuerunt ab antiquo decimas in omnibus terris nostris propriis apud Varziacum, quocumque modo per nos vel per alios excolantur, et nos quasdam de terris illis dedimus ad vineas plantandas, ipsi canonici decimam vini de vineis illis de novo plantatis, sicut de blado antea percipiebant, sic debere percipere asserebant. Habebant preterea iidem canonici villulam quandam juxta Varziacum, que dicitur Willenne, in qua homines, justitiam et dominium ab antiquo habuerunt, tandem nos et ipsi convenimus in hunc modum: Quod predicti canonici villulam nominatam, et omne jus et dominium quod habebant in ea, et omnes homines suos, tam ibi quam alibi commorantes, nobis et successoribus nostris episcopis in perpetuum quittaverunt, decimas etiam vini vinearum que de novo plantate sunt in terris nostris prenominatis, et que plantabuntur, ipsasque terras nobis et successoribus nostris episcopis similiter in perpetuum quittaverunt. Nos autem intuitu divine pietatis, et in recompensationem predictorum, concessimus eis vicesimam partem vini totius decime nostre de Varziaco, salva tamen eis decima quam habent ab antiquo in vineis nostris propriis. Accipient autem sepedicti canonici partem suam nominatam in vino de decima, tam de bono quam de minus bono secundum portionem sibi assignatam. Non habebunt autem predicti canonici dominium aliquod in decima predicta, nec impedire poterunt nos vel receptorem nostrum, quominus nos vel successores nostri sepedictam decimam cuicumque voluerimus vendamus ad pecuniam vel ad vinum, vel ad quodcumque aliud: de eo tamen quod de decima proveniet, quicquid sit pecunia, vel aliud suam, sicut dictum est, recipient portionem. Volumus et nos preterea quod si aliquis canonicorum habeat apud villam nominatam aliquid proprium pro prebenda, ei remaneat, justitia salva nobis remanente. Preterea dictis canonicis concedimus, quod si terra plantata vineis ad agriculturam redierit, decimam bladi habeant sicut prius habebant. Quod ne possit in posterum perturbari, presentem cartam fecimus sigillo nostro roborari. Datum apud Varziacum, anno domini millesimo ducentesimo decimo quinto, mense augusto.